LÁTHATÓAN EVANGÉLIKUS 

Ha evangélikusok vagyunk, adjuk tovább az Úristen örömhírét másoknak!
Garai András nyugdíjas – Nyíregyháza, nagytemplomi gyülekezet
Nyugdíja éveimre, presbiterként is ezt a küldetést kaptam Urunktól és vallom; minden christianus: misszionárius, és a maga sajátos talentumai hasznosításával engedelmeskedjen Jézus mindenkori követőjének szóló, máig vissza nem vont parancsának: Hirdessétek az evangéliumot! 
Ezért a stratégiai pályázatom címe is ez volt: Legyünk láthatóbban evangélikusOK! Személyes honlapom (garainyh.hu) főcímében tizenkét éve az aranyevangéliumot (Jn 3,16) hirdeti s tiszta evangéliumi tanítások, igehirdetések hallgathatók, olvashatók benne; elsősorban a 264 éves gyülekezetem lelkészeitől.
Tíz éve naponta frissítem három blogomat is, mert Lutherrel együtt vallom: a Szentírás önmagát magyarázza! Egykor Augustinusnak szólt az üzenet, de a reformáció 500. évében, számunkra is aktuális: Vedd és olvasd! 
Úgy lehetünk láthatóbban és hallhatóbban is evangélikusok, ha engedelmeskedünk a minden úrvacsoravétel végén, az elbocsátáskor felhangzó, küldő szavaknak: Menjetek el, és hirdessétek az Úr halálát és feltámadását! Tanúskodjatok szeretetéről! 
Erős várunk az Úristen!